ERKLÆRING 4. Vi har: a) revideret instituttets regnskaber, som omfatter årsregnskabet (5) og beretningerne om budgetgennemførelsen (6), for det regnskabsår, der afsluttedes den 31. december 2016, og b) efterprøvet lovligheden og den formelle rigtighed af de transaktioner, der ligger til grund for disse regnskaber, i overensstemmelse med artikel 287 i traktaten om Den Europæiske Unions funktionsmåde (TEUF). Regnskabernes rigtighed Erklæring om regnskabernes rigtighed 5. Det er vores opfattelse, at instituttets regnskaber for det regnskabsår, der afsluttedes den 31. december 2016, i alt væsentligt giver et retvisende billede af instituttets finansielle stilling pr. 31. december 2016 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Lovligheden og den formelle rigtighed af de transaktioner, der ligger til grund for regnskaberne Indtægter Erklæring om lovligheden og den formelle rigtighed af de indtægter, der ligger til grund for regnskaberne 6. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2016, i alt væsentligt er lovlige og formelt rigtige. Betalinger Erklæring om lovligheden og den formelle rigtighed af de betalinger, der ligger til grund for regnskaberne 7. Det er vores opfattelse, at de betalinger, der ligger til grund for regnskaberne for det regnskabsår, der afsluttedes den 31. december 2016, i alt væsentligt er lovlige og formelt rigtige. Den øverste og den daglige ledelses ansvar 8. Ifølge artikel 310-325 i TEUF og instituttets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Instituttets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 9. Ved udarbejdelsen af regnskaberne er den daglige ledelse ansvarlig for at vurdere instituttets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 10. Den øverste ledelse er ansvarlig for at overvåge enhedens regnskabsaflæggelse. Revisors ansvar for revision af regnskaberne og de underliggende transaktioner 11. Vores mål er at opnå høj grad af sikkerhed for, om instituttets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision altid vil føre til opdagelse af væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 12. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for enhedens udarbejdelse og aflæggelse af regnskaber, der giver et retvisende billede, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 13. Med hensyn til indtægterne kontrollerer vi tilskuddet fra Kommissionen og undersøger instituttets procedurer for opkrævning af gebyrer og andre indtægter, hvis det er relevant. 14. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Forskudsbetalinger undersøges, når modtageren forelægger dokumentation for, at midlerne er blevet anvendt korrekt, og instituttet godkender denne dokumentation ved at afregne forskuddet enten samme år eller senere. 15. I forbindelse med udarbejdelsen af denne beretning og revisionserklæring tog vi det revisionsarbejde, der er udført af den uafhængige eksterne revisor i relation til instituttets regnskaber, med i betragtning som fastsat i artikel 208, stk. 4, i EU's finansforordning (7). Andre forhold Betydelige mangler for så vidt angår udbudprocedurerne for VIF'ernes juridiske enheder 16. VIF'erne koordineres og repræsenteres af deres juridiske enheder, som næsten finansieres fuldt ud af instituttet. Revisionsretten var i sin revision særlig opmærksom på de udbudsprocedurer, som blev gennemført af disse enheder, og som den finder udgør et højrisikoområde. 17. I henhold til 2015-tilskudsaftalerne skal VIF'ernes juridiske enheder og/eller VIF-partnerne sørge for, at ethvert indkøb sikrer mest valuta for pengene eller, hvis det er relevant, sikrer den lavest mulige pris. For alle kontrakter på over 60 000 euro fastsætter tilskudsaftalerne, at VIF'ernes juridiske enheder og/eller VIF-partnerne skal opfordre mindst tre økonomiske aktører til at byde og dokumentere, at indkøbsproceduren er gennemsigtig. Revisionsretten reviderede en stikprøve af udbud til en værdi af ca. syv millioner euro, som blev gennemført af VIF'ernes juridiske enheder, og som var finansieret fuldt ud af EIT. Vores revision påviste væsentlige svagheder, f.eks. at kontrakter var tildelt direkte, at der manglede vigtige elementer i buddene, at kontrakter blev forlænget eller udvidet betragteligt, at kontrakter var ubegrænsede med hensyn til tid og/eller omfang, eller at vægtningen af kvalitet og pris neutraliserede priskonkurrencen. Betalingerne i 2016 vedrørende disse regelstridige udbudsprocedurer androg 2,2 millioner euro. Instituttet havde selv konstateret svaghederne i forbindelse med udbud med hensyn til én juridisk enhed og fastlagt en handlingsplan til forbedring af samtlige juridiske enheders fremtidige indkøb. 18. Der er på nuværende tidspunkt juridisk usikkerhed om, hvorvidt VIF'ernes juridiske enheder repræsenterer de ordregivende myndigheder (8). Hvis det var tilfældet, skulle de anvende reglerne om offentlige udbud, som fastsat i direktivet om offentlige udbud (9) (direktiv 2004/18/EF), som er strengere end de regler, der kræves under tilskudsaftalen. Instituttet drøfter på nuværende tidspunkt spørgsmålet med Kommissionens tjenestegrene med henblik på at opnå juridisk sikkerhed for VIF'ernes juridiske tjenester i fremtiden. Kapacitet til at klare den øgede arbejdsbyrde 19. Trods den store forhøjelse af budgettet fra 309 millioner euro (2008-2013) til 2,4 milliarder euro (2014-2020) og stigningen i antallet af VIF'er fra tre til seks ved udgangen af 2016, ændrede antallet af godkendte stillinger i instituttet sig ikke væsentligt (jf. tabel 2). Revisionsretten påpegede i sin særberetning nr. 4/2016 (10) risikoen for, at instituttet ikke vil have tilstrækkelig kapacitet til at klare den øgede arbejdsbyrde. Instituttets midlertidige direktør henviste til denne risiko i instituttets årlige aktivitetsrapport for 2015.